**Halgazdálkodási terv (2019-2020)**

*Sporthorgász Egyesületek Győr-Moson-Sopron megyei Szövetsége*

1. **Halgazdálkodási vízterület:**

neve: **Győri** **Mosoni-Duna holtág**

víztérkód: **08-144-1-1** (régi víztérkód: 000408)

területe: **21,04 ha**

elhelyezkedés, határai: A Mosoni-Duna győri holtága a közvetlenül a város határában, észak-nyugati irányban helyezkedik el. A patkó alakban kanyarodó holtág hossza 3,8 km.

jellege: mentett oldali holtág

helyrajzi száma: Győr 0401/2, 10213/1, Vének 6684, 6685, 6689, 6695

haszonbérleti díj: 42.000 Ft

A győri holtág a Mosoni-Duna szabályozásakor egy kanyar átvágásával, illetve az evezős pálya kialakítását követően jött létre az 1980-as években. A vízterületet 2+2 kamrás zsilip határolja el a Mosoni-Dunától. A meder feliszapoltsága és vízi növényzettel való benőttsége csekély mértékű. Hossza 3,8 km, átlagos szélessége 75 m területe 28 hektár, átlagos vízmélysége 1,7 m. Vízpótlása a Mosoni-Dunából, annak közepes vízállása esetén megoldott. A Mosoni-Dunával a kapcsolatot a felső végén egy árvízkapuként kialakított, kis vízijárművel átjárható beeresztő zsilip, és az alsó végén egy leeresztő zsilip biztosítja. A zsilipek állításával a holtág vízszintje korlátozottan szabályozható, azonban jelentős átöblítésre kevés lehetőség adódik. Az alsó Szigetközi mentett oldali vízrendszer rehabilitációját követően a Révfalui csatornán át korlátozott vízpótlás biztosított. A holtág vízállását két helyen észlelik. Vizének minőségét rendszeresen vizsgálják, mivel a közelben helyezkedik el Győr város révfalui vízbázisa. A holtág jelentős tájformáló szerepet tölt be. Hasznosításai: horgászat, vízparti üdülés, belvíztározás. Árvíz esetén, amennyiben szükség van rá a torkolati zsilipnél kialakított szivattyúállásnál szivattyúzással a vízszintje csökkenthető.

1. **Halgazdálkodásra jogosult adatai:**

cégnév: Sporthorgász Egyesületek Győr-Moson-Sopron megyei Szövetsége

székhely: 9021 Győr, Bajcsy-Zs. u. 13.

nyilvántartási száma: 08-02-0001193

képviseli: Ivancsóné Dr Horváth Zsuzsanna, ügyvezető elnök

1. **Hasznosítási célok:**

***Elsődleges cél:***

* A holtág jellegének és adottságainak megfelelő őshonos halállomány védelme és fenntartható hasznosítása, a természetes élővilág biológiai sokféleségének (biodiverzitás) megőrzése mellett.

***További célok:***

* A horgászati igényeket kielégítő halfogási lehetőségek javítása a halállomány mesterséges utánpótlásával.
* A halállomány természetes utánpótlásának növelésére irányuló programjavaslat kidolgozása, különös tekintettel az élőhelyi változatosságot és konnektivitás helyreállító műszaki beavatkozások elősegítésére, valamint az ívó-, ivadéknevelő és vermelő helyek védelmére, illetve kialakítására.
* A horgászok természetben eltöltött szabadidős- és sporttevékenységeinek támogatása, a szervezett horgászturizmus továbbfejlesztésével és a kulturált pihenés feltételeinek kialakításával.
* A horgászok érdekeinek hatékony képviselete szakmai rendezvényeken, egyeztetéseken (pl. a holtág többcélú hasznosítása stb.) és egyéb fórumokon.
* A horgászat, mint aktív szabadidősport népszerűsítése, valamint a természet védelmére és szeretetére való nevelés elősegítése.
* A tudományos feladatokat ellátó intézményekkel, szervezetekkel való együttműködés kialakítása és fejlesztése, a hasznosított vízterület halállományára és a halgazdálkodási tevékenységre irányuló kutatások támogatása.
* A halgazdálkodási terv továbbfejlesztése, egyes fajok állományának célirányos növelése, a rendszeres haltelepítések tapasztalatainak, a halfogási adatsorok elemzésének, valamint a tudományos kutatások fontosabb eredményeinek értékelésével.
1. **Alkalmazható horgászati, halászati eszközök, módszerek:**

A horgászat a 2013. évi CII. számú halgazdálkodásról és hal védelméről szóló törvény és rendeletei, azok módosításai, a Horgászat Országos Szabályai és a Szövetség által jóváhagyott helyi horgászrend, továbbá a természetvédelmi előírások szerint gyakorolható.

Szabadidős kisszerszámos halászati engedély nem adható ki.

Halmentés, szaporításhoz anyahal gyűjtése, tudományos célt szolgáló felmérések stb. esetén további halfogó eszközökkel (pl. elektromos halászgép) is végezhető halászat, az illetékes hatóságok engedélyével és a Szövetség, mint halgazdálkodásra jogosult tájékoztatásával.

1. **Évenkénti haltelepítési adatok:**

A ***rendszeres haltelepítések*** a horgászati szempontból jelentősebb fajok állományainak növelésére irányulnak, az élőhelyi adottságok figyelembevételével.

|  |  |  |  |
| --- | --- | --- | --- |
| **halfaj** | **korosztály** | **egyedszám (db)** | **súly****(kg)** |
|  ponty \*  | háromnyaras |  | 5.000 |
| süllő | előnevelt | 10.000 |  |
| csuka | előnevelt | 5.000 |  |
| harcsa | előnevelt | 3.000 |  |

\* A beszerzési lehetőségek függvényében, a népesítésre kerülő ponty pikkelyes, továbbá legalább 10 %-a nyurga formájú.

A ***nem kötelező érvénnyel telepítendő*** halfajok beszerzése bizonytalan. A haltermelők által kínált lehetőségeket és árakat mérlegelve, hatósági egyeztetést követően kerülhet sor kihelyezésükre.

|  |  |  |  |
| --- | --- | --- | --- |
| **halfaj** | **korosztály** | **egyedszám (db)** | **súly****(kg)** |
| dévérkeszeg \*\* | egy- v. többnyaras |  | 1500 |
| balin | egynyaras | 2.000 |  |
| csuka | két- v. többnyaras |  | 100 |

\*\* kétévente a beszerzési lehetőségektől függően

 Ezen kívül – a beszerzési lehetőség függvényében – cél a vízterület őshonos halállományának bővítése. (például széles kárász, csapó sügér stb.)

1. **Tervezett intézkedések:**

A halőrök rendszeresen figyelemmel kísérik a vízterületen észlelhető változásokat. A horgászok a területi jegyükön feltüntetett telefonszámon, az anonimitás biztosítása mellett tehetnek bejelentést a vízterületen észlelt szabálytalanságokról, vízszennyezésekről, a halak szokatlan viselkedéséről (pipálás, tömeges kint rekedés, torlódás stb.), halpusztulásról és egyéb környezeti károkról. A beérkező jelzések alapján a megyei szövetség haladéktalanul eleget tesz tájékoztatási kötelezettségének a környezetvédelmi és vízügyi felügyelőség, illetve az egyéb szakhatóságok felé, az esetlegesen keletkező károk elhárításában is közreműködve.

A vízpart és a vízi élőhelyek károsításának mérséklése a környezetvédelem fontosságát tudatosító figyelemfelkeltő rendezvények szervezésével és információs anyagok tömegkommunikációs eszközökkel (pl. elektronikus média, folyóiratok stb.) történő terjesztésével. A szemetes helyen horgászó, vagy bizonyíthatóan szemetelő személyek a területi jegyük bevonásával, és bírsággal is büntethetőek.

A halgazdálkodási érdekek érvényesítése a holtág vízellátásának szabályozásában, valamint az élőhelyek helyreállítására, ökológiai állapotának javítására irányuló műszaki fejlesztések társadalmi megvitatásában, a vízügyi és a természetvédelmi hatóságokkal való konstruktív együttműködés fenntartásával.

Az aktuális halállomány helyzetértékelése, közvetlen halbiológiai és folyamökológiai vizsgálatok, valamint a halfogási adatsorok alapján, továbbá a horgászoktól és halőröktől érkező jelzések elemzésével. A helyzetértékelés eredményei alapján, a halak védelmét, szaporodását és fejlődését elősegítő műszaki beavatkozások (kíméleti területek kijelölése, ívóhelyek helyreállítása és létrehozása stb.) lehetőségeinek feltárása, a realizálható javaslatok megvalósításának kezdeményezése, egyeztetés az illetékes hatóságokkal, továbbá a megvalósításhoz szükséges pályázati támogatások megszerzésében való közreműködés.

1. **A vízi élővilág (növényzet és állatok) fenntartására tervezett intézkedések**

A folyó főágához csak a magas vízállású időszakokban kapcsolódó Püspökerdei-holtág, aljzata általában iszapos, helyenként lehet homokos vagy agyagos. A lebegőanyag-tartalom változó, általában mérsékelt. Jellemző a hőmérséklet és az oldott oxigén időszakos vertikális rétegződése a mélyebb mederszakaszokon. A holtág vízminőségét részben a szivárgó talajvíz minősége határozza meg. A tartósan alacsony vízállások idején vízvirágzás is előfordul, amikor a kékalgák tömegesen elszaporodva jelentős oxigénhiányt okozhatnak. Összességében a vízminőség halgazdálkodási szempontból megfelelő. A zooplankton domináns elemei a kerekesférgek és az alsóbbrendű rákok, amelyek biomasszája különösen nagy. A zoobentosz biomasszája jelentős. A parti zónában helyenként keskeny nádas övezetek, a sekélyebb mederszakaszokon pedig hínárállományok találhatóak.

A Püspökerdei-holtág halállományának összetételét a rendszeres haltelepítések alakítják. A csuka, a harcsa és a keszegfélék megfelelő ívóhelyet találnak a holtágban, viszont a ponty szaporodását eddig nem igazolták a megfigyelések. A halfauna jellemző elemei: ponty, csuka, süllő, kősüllő, harcsa, fekete törpeharcsa, balin, angolna, márna, amur, bodorka, dévér, jász, karika keszeg, küsz, ezüstkárász, sügér, naphal stb. A halak védelmét, szaporodását és fejlődését elősegítő műszaki beavatkozások megvalósítását a Szövetség messzemenőkig támogatja, mert azok jelentős mértékben hozzájárulnak a holtág élővilágának megőrzéséhez is. A parti sáv növényzetének és állatvilágának megóvását a Szövetség betartatja a horgászokkal.

1. **Halgazdálkodási kíméleti területek kijelölése**

A kormányhivatal földművelésügyi igazgatósága által a 2013. évi CII. számú halgazdálkodási törvény 4.§ (1) pontja alapján, a *győri Mosoni-Duna holtág* halállományának védelme érdekében kijelölt kíméleti területek:

***telelő kíméleti területek***, ahol ***november 1-től március 31-ig*** mindennemű horgászat tiltott:

* az egyetemi zsiliptől a Zólyom utca vonaláig
1. **A halgazdálkodási vízterület őrzése:**

A *győri Mosoni-Duna holtág* horgászati tevékenység ellenőrzését a Szövetség 8 fő halászati őrei látják el, kiegészítve 2 fő társadalmi halőrrel. Az ellenőrzési feladatok ellátásában már eddig is eredményes együttműködés alakult ki a rendőrséggel, valamint a területileg illetékes helyi horgászegyesületekkel.

A térségi rendőri szervekkel meglévő együttműködés alapján a halőri ismeretekkel rendelkező hivatásos rendőrök szolgálatuk során önállóan is ellenőrzik a horgászati szabályok betartását, illetve a hivatásos halászati őrökkel együtt közös ellenőrzéseket végeznek.

A víz minőségének védelme érdekében a megyei Szövetség képviselői, vezetőségi tagjai, valamint a térségben tevékenykedő halőrök rendszeresen figyelemmel kísérik a vízterületet. A tudomásukra jutott esetleges vízminőség romlásról, halpusztulásról az illetékes hatóságokat haladéktalanul tájékoztatják.

1. **Területi engedélyek típusai és tervezett mennyisége:**

|  |  |
| --- | --- |
| **Területi jegy típusa**  | **Mennyiség (db)** |
| Felnőtt éves, heti, 24 órás | Korlátlan |
| Kedvezményezett éves, heti, 24 órás  | Korlátlan |

A Szövetség a vízterületre éves, heti és 24 órás jegyet , valamint megyei összevont területi jegyet ad ki. A csónakból történő horgászat csónakos kiegészítőjegy váltásával lehetséges.

Kedvezményezett jegy: ifjúsági, vagy 65 év feletti, valamint turista állami jeggyel rendelkező horgászok részére.

1. **Helyi horgászrend:**
* A felnőtt horgász a napi darabszám korlátozással is védett halfajokból naponta fajonként 2 db-ot, összesen 4 db-ot, a napi darabszám korlátozása alá nem eső fajokból összesen 5 kg-ot tarthat meg. A kedvezményezett jeggyel rendelkező horgász a napi darabszámkorlátozással is védett halfajokból fajonként 1 db-ot, összesen 2 db-ot, a napi darabszámkorlátozás alá nem eső halfajokból 5 kg-ot foghat naponta.
* A felnőtt horgász az éves területi jeggyel összesen 30 db, a kedvezményezett éves területi jeggyel rendelkező horgász pedig 15 db napi darabszám korlátozással védett halat foghat. A kvóta elérésekor lehetőség van új területi jegy váltására.
* Az amur legkisebb kifogható mérete 50 cm.
* Csónakot csak engedéllyel, a csónakhasználati díj befizetésével, kijelölt kikötőhelyen szabad tárolni. Csónakot emberi erővel vagy elektromos motorral szabad hajtani.
* A vízen vagy parton foglalt hely nincs. Állandó stéget, etetőkarót, etetőbóját, vagy tanyát létesíteni, valamint etetőhajót használni tilos.
* A vízterületen a telepítés napján 0 órától másnap reggel 6 óráig horgászni tilos.
* Az előre eltervezett telepítések után egy hetes fogási tilalom kerül bevezetésre a telepített halfaj célzott horgászatára és elvitelére vonatkozóan.
* Január 1-től március 31-ig mindennemű etetés és etetőkosár használata tilos.
* Tilos a lékhorgászat. Pergetni csak szeptember 1-től december 31-ig szabad.
* A helyi horgászrendben nem szabályozott kérdésekben a hatályos halgazdálkodásról és a hal védelméről szóló törvény, valamint a kapcsolódó végrehajtási rendelet és az országos horgászrend az irányadó.
* Egész évben tilos mindennemű horgászat és halászat a *kialakított hallépcsőkben*, és a betorkollásuk alatt és a kiágazásuk felett 50 méterrel.
* Tilos a horgászat és a halászat azon műtárgyakról, ahol az Észak-dunántúli Vízügyi Igazgatóság azt táblával tiltja.
* Jelölt halat megtartani tilos!
* A 70 cm feletti méretű pontyot megtartani tilos, azt a horogtól való megszabadítás után kíméletesen vissza kell engedni a vízbe.
* A 40 cm feletti dévérkeszeget megtartani tilos, azt a horogtól való megszabadítás után kíméletesen vissza kell engedni a vízbe.
* Szemetes helyen horgászni tilos. A horgászhelyen talált szemetet, hulladékot a horgász köteles a horgászat megkezdése előtt szemetes zsákba összegyűjteni, a horgászat alatt keletkező hulladékot összegyűjtve szemetes zsákban tárolni, és azt a horgászat befejeztével magával vinni. Szemetes horgászhelyen való horgászatért első esetben fogási naplóba figyelmeztetést kap, második esetben a területi jegy a helyszínen bevonásra kerül.
* Akit a halgazdálkodási hatóság jogerősen eltilt a horgászattól, vagy halászattól, annak a személynek a területi jegyét a Szövetség az eltiltása lejártát követően sem adja vissza. /13/2017.(09.14.) számú elnökségi határozat/
* Akit horgászattal vagy halászattal kapcsolatos bűncselekményben elmarasztal a bíróság, az a személy 10 évig nem válthat területi jegyet a Szövetség kezelésében lévő vízterületekre. /14/2017.(09.14.) számú elnökségi határozat/
1. **Záradék:**

A halgazdálkodási terv hatálya: 2019. január 1. – 2020. december 31.

Győr, 2018. 11. 05.

 ph. …………………………………………………….

 halgazdálkodási hasznosító